1Limeyi lɛdi ni, kuyi bafɔne pii ku alaekpidi bablane babambadi bébo Yesu kudɔ banii bebenu-nwu litemi. 2Mmɔ na Ƒarisifuɔ ku ɔda bubo ala batinane bése kalɔ beetemi teewi-nwu na bana lɛlɔ kemo banii, “Ukyuli ɔmɛni ɔɔfɔ́ alaekpidi bablane na anwu ku-ma baadi muedi!” 3Anwuɔsu Yesu úbo-ma lɛgba lɛmɛni ɔnini, 4“Si banii bina akɔ ɔdi ubo bafonu eti anyɔ na bana akɔ unwi ɔ́yii ni, bi na adubo bɔbla? Adubɔda liti ku aavlene-yaalenwi bammɔ enyene kadikɔ mmɔ na atásia kɔni náyi mmɔ kama wetédu uwi ɔni nánu-ku. 5Na si ánu-ku ni, adubɔkɛ kubiti geen, na agyu-ku asia amangba. 6Na eti-ku eboku kaduli. Na adubɔlɔ fula bakpana ku bekutene na asu-ma anii, 'Ebiti aada-mi geen, ɔsika lɛ́nu mina kofonu kɔni náyii ɔsu bɛkɛku-mi ebiti!' 7Na mɔɔsu-mii ka ni, lɛni na ebiti enengudi adubɔda Katɔ Ɔga Ɔma badi fui na alaekpidi ɔblane unwi pɛ ɔni nénwini kayi ɔsu utulo ebiti ani bebo na nkyuli liti ku aavlene-yaalenwi babuni bani naaawia kayi bunwini. 8“Na si uleku ɔdi ubo sika ɔfualadi ebi leevu ani ndubɔfɔ nkyuli leevu limeyi kayu na ɔ́yila unwi ni, bi na ɔdubo bɔbla? Ɔdubɔtu asogya na ɔkpala nwuna ɔtɔ kemo fui na ɔwia lɛkɔkɔ lɛmmɔ fui kaduɛ wetédu uwi ɔni na ɔ́nu sika ubi ɔmmɔ. 9Na si ɔ́nu-nwu ni, ɔdubɔlɔ nwuna bakpana ku bekutene ɔsala, na ɔsu-ma ɔnii, 'Ebiti aada-mi geen, ɔsika lɛ́nu mina sika ubi ɔni náyii ɔsu bɛkɛku-mi ebiti.' 10Na mɔɔsu-mii geen ka ni, lɛni kani na Katɔti batu lɛnɔ baakɛ́ ebiti na alaekpidi ɔblane unwi ɔni nénwini kayi ɔsu.” 11Yesu úsie anumi na ɔ́su-ma ɔnini, “Ɔnana ɔdi ɔ́kya ɔni mbo bebi bananabi inyɔ. 12Amu na ɔnamudi ɔ́su ɔti ɔnini, 'Ati, ti mina kadikɔ kani na adubo-mi bute te-mi gyɔnkɔ.' Ɔmɛni ɔsu ɔnana ɔmmɔ úti ala ammɔ úle akpa anyɔ úte nwuna bebi inyɔ bammɔ. 13“Na emeyi alɛɛ adi kama ni, ɔnamudi ɔmmɔ úti nwuna ala ammɔ fui úye na úti egulabi ammɔ na ɔ́tɔlɔ úsie ɔlɔgyu kakaaka kesii kani na útélie ngba basa basa na úbile egulabi ammɔ fui. 14Ɔ́di lɛla biala lɛni na ɔda ɔ́wɔlɔ. Na ɔmmɔ kama ni, kɔka kubendi kɔdi kúbo na kalɔ kammɔ lɛlɔ fui ɔsu kɔka kúbo kɔɔda-nwu na ɔsɔ uuubo lɛla lɛdi na ɔdi. 15Ɔmɛni ɔsu úti lɛlɔ útése ɔkpa úte ɔnana ɔdi ɔnii utaabla kabla udu biala na wakɛ ute-nwu. Na ɔnana ɔmmɔ lɛnɔ úti-nwu útákya nwuna baplakuo kanyuɛkɔ na nwuna lɛkpaklɔ lɛdi. 16Kɔka ɔsu ni, ɔ́yɔ ka nka ɔkɛ baplakuo adila ani na beete-ma mmɔ adi ɔdi, ɔsika ɔ́nu aani bekyuli lɛnɔ bakana-nya bɔdi, nsu ukyuli ɔdi útete-nwu adi. 17“Kawɔlɔkɔ ni, ɔ́sɔ únwini úbo lɛlɔ kemo na ɔ́su lɛlɔ ɔnii, 'Bekyuli bani nése lɛlɔ ɔkpa béte mina ɔti na baabla nwuna kabla ni, baakɛ́ adila taadi na eebú muedi. Na ami nlie mɛni na kɔka kɔdubo-mi bɔdu! 18Ndubo bɔta na lɛsɔ linwini nteesie mina ɔti kudɔ, na ntásu-nwu nnii, “Ati, lɛ́bla likpidi na lɛ́fiɔ Katɔti ku awɔ lɛnɔ. 19Ńsɔ ńtamanku ka alɔ-mi anii fula ubi. Mmomu bla-mi aani bekyuli bani néti lɛlɔ bése ɔkpa béte-ɔ akɔ ɔdi.” ' 20Amu na ɔ́ta kɔnakunwi na úti ala na ɔ́yu ulu úsela ɔti kudɔ. “Ka ɔti ɔ́nu-nwu ɔ́ti ɔni na ubidi ɔmɛni ɔmua ɔkɛ ɔgyu ɔdubo ni, ubidi lɛlɔ lɛ́bla-nwu kɔnyana, na úkeli útátu ɔda-nwu ku kubiti. 21“Mmɔ na ubidi ɔ́su-nwu ɔnini, 'Ati, lɛ́bla likpidi lɛ́fiɔ Katɔti, na lɛ́fiɔ awɔ lɛnɔ. Na ńsɔ ńtamanku ka alɔ-mi anii ubi lɛnɔ!' 22“Nsu ni, ɔti ɔ́kpali nwuna kabla bablane ɔnii, 'Bɛbabla na biti adala abuni bibakya-nwu. Na biti asɛɛ ku lɛgbanvuo lɛbuni lɛnɔ bɛkya-nwu enu ku lɛgba. 23Ɔmɛni kama ni, bisie na bitéfie ebuo ɔni nélie lɛmwi kaduɛ na bɛdu-nwu. Na bɛya na bɔdi limeyi. 24Ɔsika mina ubi ɔmɛni ni, búti-nwu bɔnii úkpi. Nsu ɔ́sɔ únwini úbo ngba. Ɔ́yii na bɔ́sɔ bɔ́nu-nwu.' Ɔmɛni ɔsu bése kalɔ ku limeyi bɔdi. 25“Amu na uwi ɔmɛni kemo fui ni, ubidi unengudi úsie ɔɔví taanu bana imo. Ka ɔ́si ɔdubo na ɔ́kpɛ uudé kaduli ni, únu kɔgya ku katɔ kani nda. 26Amu na ɔ́kpali kabla bablane bammɔ akɔ unwi na úye-nwu ɔnini, 'Bi mɔɔlɛ́ kaduli?' 27Mmɔ na kabla ɔblane ɔmmɔ údie kenye ɔnini, 'Ƒ^ɔnwani násɔ únwini úbo ɔma na f^ɔti ɔ́ya na bádu ebuo ɔni nélie lɛmwi, ɔsika ɔ́sɔ únwini úbo úbeduo ɔni na lɛla lɛdi lɛɛɛda-nwu.' 28“Ɔmɛni ɔ́ya na livo lífi ɔnwani unengudi ɔmmɔ kaduɛ ɔni na úni ɔnii ɔsɔ uleduo kaduli muedi. Ɔmɛni ɔsu ɔti ɔ́vi ɔlɛ úbo-nwu kudɔ mmɔ, na úbevele-nwu ɔnii ubo ubeduo kaduli. 29Nsu ubidi ɔmmɔ únwini na ɔ́su ɔti kɔnakunwi ɔnii, 'Bi ɔsu na nnye mɔɔbla kabla akwa pii amɛni kemo teete-ɔ aani fula kabla ɔblane na ńtata ńtenye fula ɔda bubo ɔdi lɛlɔ kudii, na étete-mi lɛla lɛdi ina ese muedi étete-mi anii ndi limeyi ku mina bakpana. 30Nsu ka f^ubidi ɔni nébile fula lɛkɛ na ɔkɛ ɔsiaku bayalɛ mɛni ɔ́sɔ únwini úbo ɔma ni, ádu ebuo ɔni nélie lɛmwi éte-nwu!' 31“Mmɔ na ɔti ɔ́su-nwu ɔnini, 'Mina ubi, awɔ akya-mi kudɔ uwi biala na ala ani na mbo fui ni, awɔ adi na adi. 32Nsu ni, ɔlɛka bɔdi limeyi na bɔkɛ ebiti, ɔsika búti-nwu bɔnii bukpi na f^ɔnwani úkpi na ɔ́sɔ únwini úbo ngba. Bɔyii na ɔ́yii na bɔ́sɔ bɔ́nu-nwu.' ”
twi_Latn